આ શબ્દકોશને કનૈયાલાલ મુનશીએ એન્સાઇક્લોપીડિયા કહ્યો છે. ભગવદ્ગોમંડલના પ્રથમ પાન પર નજર પડતાં જ પ્રતીતિ થાય છે કે મુનશીજીએ સાચું જ કહ્યું છે. પહેલા પાન પર વર્ણમાળાના પ્રથમ સ્વર 'અ' અંગે જે સમજ અને માહિતી આપી છે તે જ આ હકીકતની ખાતરી કરાવે છે. અન્ય શબ્દકોશો સાથે સરખાવતાં સ્પષ્ટ ખ્યાલ આવે છે કે તે કેટલી વિસ્તૃત છે. 'અ'ની સમજ માટે આ શબ્દકોશમાં ૧૨૯ લાઇનો છે, જ્યારે નર્મકોશમાં ૧૫ અને સાર્થ જોડણીકોશમાં ૧૨. અન્ય ભાષાઓના કોશ જોઈએ તો ત્યાં પણ આવી જ પરિસ્થિતિ છે. શ્રી વામન આપ્ટેના સંસ્કૃત-હિન્દી શબ્દકોશમાં ૪૭ અને મોનીએર વિલિઅમ્સના અંગ્રેજી-સંસ્કૃત શબ્દકોશમાં ૧૧ લાઈન છે. ઓક્સફર્ડની અંગ્રેજી-ગુજરાતી ડિક્શનરીમાં ૨૬ લાઇન છે. રીડર્સ ડાયજેસ્ટના ગ્રેટ એન્સાઇક્લોપીડિયાક અંગ્રેજી-અંગ્રેજી શબ્દકોશમાં ૨૬ લાઇન છે.